Tekstgjennomgang til Luthersk Kirketidende

**Kristi åpenbaringsdag**

**6. januar 2019**

**Prekentekst:** Joh. 12,42–47

**Lesetekster:** Jes 51,4–8 / 2. Kor. 4,1–6

**Fortellertekst:** Matt 2,1-12

**Liturgisk farge:** Hvit

Åpenbaringstiden er en gave og et kall til alle forkynnere, en tid hvor vi skal fokusere på Gud misjon - Missio Dei – og kallet til å ta del i denne misjonen i dag – lokalt og globalt. For dem som ønsker mer bakgrunnsstoff og innspill til hvordan markere åpenbaringstiden, kan det være nyttig å lese misjonale tips som vil legges ut på bl.a. på [www.kirken.no/smm](http://www.kirken.no/smm). Se også: https://kirken.no/nb-NO/SMM/nyhetsartikler/misjon-i-apenbaringstiden/

Guds misjon - Missio Dei - handler både om evangelisering og diakoni. I Kirkemøtevedtak KM 07/12 «Misjon til forandring» slås det fast at misjon kommer til uttrykk gjennom evangelisering, diakoni, dialog og økumenikk. Videre står det: *«Misjon er hele den globale kirke sitt felles oppdrag, og er en dimensjon ved kirken sin virksomhet, ikke bare en konkret aktivitet, - men handler om hva det vil si å være kirke. (…) Slik vi blir døpt på grunn av dåps-/misjonsbefalingen blir vi også døpt til selv å ta del i denne. Vi har som kristne en identitet som «personer som er sendt».*

Om vi skal vende oss konkret til dagens tekst på «Kristi åpenbaringsdag», så vil vi finne at misjonsaspektet, også slik det forstås av Den norske kirke, er med og at teksten er båret av et varmt hjerte, men samtidig en fortvilelse i forhold til mennesker som ikke ser det åpenbare.

Dagens tekst løfter fram Guds universelle frelsesplan i oppspillet til det store påskedramaet. Vi leser om dem som så og likevel ikke bekjente. Vi leser om Jesus som spiller ut sin desperasjon i møte med sin samtid. Han mumler ikke fram noen ord. Nei, han roper ut budskapet sitt: *«Jeg er ikke kommet for å dømme verden, men for å frelse verden.»* Det er som om han sier: hva er det dere venter på. Hva trenger dere for å våge det siste skrittet?

Hvorfor er Jesus så voldsom? Kan hende han også ble utålmodig. For Johannes-evangeliet som helhet kan forstås som en fortettet fortelling om forholdet mellom, på den ene siden, datiden rett-troende (jødene) og, på den andre siden, Jesus som forkynte samtiden et nytt evangelium: evangeliet om Guds frelse i Kristus. Kanskje nok er nok også for Jesus?

På det tidspunktet vi vikles inn i fortellingen, er vi nesten på slutten av den delen av Johannes-evangeliet hvor underfortellingene er å finne, og i versene 42 – 47 i kapittel 12 som er vårt fokus her, har teksten i Bibelselskapets nyeste bibeloversettelse fått overskriften «vantro og dom». Her samles trådene i framstillingen så langt og konklusjonen trer fram. Vi får vite hvem Jesus er og hvorfor Han er kommet til verden: hvem Gud er og relasjonen til Kristus. Vi fornemmer påskens budskap mellom linjene: Guds kjærlighet, Kristi stedfortredende død og frelsen. Ja, teksten synes å være bygd opp rundt tre dikotomier: Tro og frykt, lys og mørke, dom og frelse

**Tro og frykt**

I versene 42-43, er det tydelig på at datidens sekulære ledere, rådsherrene hadde tiltro til Jesu forkynnelse. De lot seg overbevise av ham. Men de religiøse lederne satt med fortolkningen av den rette tro og dermed makt over menneskers liv. Det kan synes om som det er på denne bakgrunn at de sekulære lederne likevel velger ikke å bekjenne troen på Jesus. Det kan synes som om deres respekt, ja kanskje til og med frykt, for de åndelige lederne, trumfer deres personlige overbevisning.

Bibelteksten selv sier at årsaken til fornektingen av Jesus som rådsherrene foretar, handler om at de vil ha ære fra mennesker framfor fra Gud. Ordet ære – *doxa* – blir dermed et nøkkelord i teksten. De sekulære lederne vil ikke ofre den horisontale dimensjonen – alt det verden kan bidra med. De fornektet i stedet den vertikale dimensjonen – Gud som sendte sin Sønn til jorden for at verden kunne bli frelst ved Han.

**Lys og mørke**

I versene 44 – 46 er det verdt å merke seg Jesu bruk av ordet jeg/ meg. Hele syv ganger peker Jesus på seg selv. Men bruken av ordet jeg/meg står hele tiden i en relasjon til ham, m.a.o. Gud. Når Jesus snakker om seg selv speiler Han seg i Gud selv. Dermed løfter denne teksten fram relasjonen mellom Sønnen og Gud på en måte som får oss til å se den indre sammenhengen i guddommen. Sønnen og Herren er ett og de uttrykker hver på sin måte særpreg ved guddommen. Samtidig fremkommer det tydelig i teksten at Jesus forkynner med den autoritet Gud selv har gitt Han. Denne autoriteten som har bragt lyset, ja frelsen, til menneskene.

**Dom og frelse**

Teksten på «Kristi åpenbaringsdag» konkluderer med et løftesord: *«Den som hører mine ord og ikke holder fast på dem, dømmer ikke jeg. For jeg er ikke kommet for å dømme verden, men for å frelse verden.»* I dette ordet blir det tydelig for leseren og tilhøreren at Jesu misjon, oppdrag i verden, handler både om å tro på Gud og ordene Jesus forkynner og holde fast på dem. Det blir samtidig tydelig at dette er et tilbud – ikke et krav om blind etterfølgelse. I dette ser vi spor av Jesu forkynnergjerning og konsekvensene for dem som følger dem, og et frampeik med tanke på den død og oppstandelse han skulle ta på seg. Frelsen gis av nåde og tas mot av den enkelte i tro.

**Kristi åpenbaringsdag og misjon**

Teksten fra Johannesevangeliet på denne «Kristi åpenbaringsdag» er dermed både et kall til å følge Jesus, men også et kall til å stå i tjenesten med ham i ord og gjerning for å dele med våre medmennesker kjernen i evangeliet: ved å følge Jesus går vi fra død til liv, fra mørke til lyset, fra frykt til tro. Ved å dele vår tro, ved å gjøre godt mot medmennesker, og ved å være i dialog med dem står vi i tjenesten sammen med den treenige Gud slik at mennesker kan få oppleve frelsen i Kristus. Se også teksten i 2. Kor. 4,1–6.

Så handler ikke frelsen om at alt ordner seg og at livet skal leves uten smerte. Frelsen handler om å komme hjem til Gud. Det er som om vi hører det sies: *«Kom inn til fellesskap, kom inn til frelsen, kom inn. Kom hjem.»* For å låne ordene fra en av Sissel Kyrkjebøs sanger: *«Så må du nok takle og snuble og vakle. Og kæmpe med længsel i vind og i regn. Og når mørket vil ta deg, eie og ha deg. Kom hit ned bak åsen, du er velkommen hjem. Du kan bli her så lenge du vil, du er velkommen hjem.”*

**Jes. 51,4–8**

Denne tekstgjennomgangen har særlig hatt fokus på prekenteksten fra Joh. 12,42–47. Samtidig er det i denne betraktningen verdt å nevne GT-teksten, og da i særdeleshet vers 5 hos profeten Jesaja. Her ser vi hvordan Guds frelse kobles opp mot Guds rettferd. En rettferdighet som i vår tid kommer til syne bl.a. i «Plan for diakoni» i Den norske kirke. Kampen for rettferdighet får dermed soteriologiske overtoner – og da ikke bare enkeltindividers frelse men Guds skapnings frelse. Frelsen blir dermed ikke bare et mål «der framme». Frelsen blir sirkulær og den immanente Gud står fram midt i vår verden – her og nå.

**2. Kor. 4,1–6**

2. Kor. 4,1–6 som er en av lesetekstene denne søndagen, er også en sterk misjonal tekst. En tekst som løfter fram frelsen og den diakoni – tjeneste for andre - som finner sted når vi kan speile Kristus i våre medmennesker og i forkynnelsen av Kristus.

Om vi til slutt våger oss litt utenfor teksten og går til vers 7 vil vi kunne lese trøstende ord for alle dem som kjenner at oppfordringen – ja, nærmest kravet, om å dele troen med «Gud og hvermann» - sliter oss ut. Vi skal få kunne hvile i at Gud selv vil gå med oss og at budskapet, skatten vi deler med andre, ikke er å finne i oss, men i Gud selv. Dette til trøst og oppmuntring.

**Salmeseddel**

101: Kristus er verdens lys

92: Den store stjerna

99: Jesus från Nasaret

\_\_\_\_\_\_\_\_\_\_\_\_\_

433: Da Herren kom til denne jord

674: Pris være Gud

90: Fager er den himmel blå

eller

104: I et skur ved Betlehem

688: Go tell it on the mountains

Av

Vetle Karlsen Eide

Misjons- og diakonirådgiver

Bjørgvin bispedømme

E-post: vk267@kyrkja.no